पाएं अपने शहर की ताज़ा ख़बरें और फ्री ई-पेपरडाउनलोड करें
राजस्थान में कोरोना संक्रमण को कंट्रोल करने के लिए सरकार ने जो पाबंदियां लगाई हैं, उसका कुछ असर अब धीरे-धीरे देखने को मिल रहा है। आज राजस्थान के लिए दो राहत की खबरें हैं। पहली कि आज लगातार तीसरे दिन संक्रमित केस कम हुए हैं। 24 घंटे के अंदर राज्य में कोरोना के 6,815 नये संक्रमित मिले हैं। जबकि दूसरी अच्छी खबर है कि दूसरी लहर में पहली बार 17,022 मरीज रिकवर हुए हैं। ये आंकड़ा नए मिले संक्रमितों से ज्यादा है।
स्वास्थ्य विभाग के मुताबिक, आज चार जिले जयपुर, जोधपुर, उदयपुर और अलवर में एक हजार से ज्यादा मरीज रिकवर हुए हैं। जयपुर में आज 3,301 नए संक्रमित मिले हैं, जबकि रिकवर मरीजों की संख्या 3101 रही। राज्य के अन्य शहरों को देखे तो उदयपुर और जोधपुर दो ऐसे शहर हैं, जहां संक्रमितों की संख्या एक हजार से ज्यादा है। इसके अलावा सीकर, कोटा, हनुमानगढ़, गंगानगर, चूरू, बीकानेर और अलवर ऐसे शहर हैं, जहां संक्रमितों की संख्या 500 से ऊपर है। राज्य में आज पॉजिटिविटी रेट में लगभग 1 फीसदी का इजाफा हुआ है। कल प्रदेश में कुल पॉजिटिविटी रेट 17.07% थी, जो आज बढ़कर 18.14 पर पहुंच गई।
अस्थाई तौर पर भर्ती किए जाएगा मेडिकल स्टाफ
इधर, राज्य के अस्पताल, PHC और CHC में मेडिकल स्टाफ की कमी के चलते अहम फैसला लिया है। सरकार ने कलेक्टरों को अपने स्तर पर अस्थायी मेडिकल स्टाफ की भर्ती के अधिकार दिए हैं। इसमें डॉक्टर्स, नर्सिंग स्टाफ, पैरा मेडिकल स्टाफ सहित अन्य स्टाफ हैं।
एक्टिव केस की संख्या आई नीचे, 155 लोगों की हुई मौत
राजस्थान में आज लंबे समय बाद एक्टिव केस की संख्या भी बढ़ने के बजाय कम हुई है। मंगलवार तक राज्य एक लाख 97 हजार 45 थी, जो आज गिरकर एक लाख 96 हजार 683 पर पहुंच गई। इधर, राज्य में आज कोरोना से 155 लोगों की मौत हो गई। इसमें सबसे ज्यादा मौत जयपुर में 43 हुई हैं। जयपुर में कोरोनाकाल में मौत के ये एक दिन के सर्वाधिक आंकड़े हैं।
उदयपुर में 40 हजार के पार हुई संक्रमितों की संख्या
उदयपुर में आज कोरोना के मरीजों की संख्या में जबरदस्त इजाफा हुआ है। यहां आज एक हजार 452 नए संक्रमित मरीज मिले हैं, जो पिछले 14 माह में अब तक के सर्वाधिक केस हैं। आज इस बीमारी ये यहां 19 मरीजों की मौत हो गई। वहीं उदयपुर में आज कुल संक्रमित की संख्या बढ़कर 40 हजार 270 पर पहुंच गई।
जोधपुर के अस्पतालों में बेड्स फुल
जोधपुर में 1401 नये मरीजों की तुलना में 1987 मरीज रिकवर हुए हैं। जोधपुर में इस आंकड़े के बाद मेडिकल स्टाफ से जुड़े लोगों ने भी खुशी व्यक्त की है। हालांकि, अभी जोधपुर में मरीजों को भर्ती होने के लिए मशक्कत करनी पड़ रही है। क्योंकि वहां अधिकांश अस्पतालों में बेड्स फुल हैं। इधर, अलवर में कोरोना का कहर थमने का नाम नहीं ले रहा। यहां आज 901 नये मरीजों मिले हैं, लेकिन इसकी तुलना में 1324 मरीज रिकवर हुए हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva zho_Hant eng_Latn